**סדר לימוד - בין יום הזיכרון ליום העצמאות – 'הודו לה' כי טוב'**  ביהכ"נ ברכי נפשי גני תקווה תשע"ז

**תהילים פרק קז**

**בית פותח**

(א) **הֹדוּ לַה' כִּי טוֹב כִּי לְעוֹלָם חַסְדּוֹ:**

(ב) יֹאמְרוּ גְּאוּלֵי ה' אֲשֶׁר גְּאָלָם מִיַּד צָר:

(ג) וּמֵאֲרָצוֹת קִבְּצָם **מִמִּזְרָח וּמִמַּעֲרָב מִצָּפוֹן וּמִיָּם:**

**ההולכים בדרך הגאולים**

 (ד) **תָּעוּ בַמִּדְבָּר בִּישִׁימוֹן דָּרֶךְ עִיר** מוֹשָׁב לֹא מָצָאוּ: (ה) רְעֵבִים גַּם צְמֵאִים נַפְשָׁם בָּהֶם תִּתְעַטָּף: **(ו) וַיִּצְעֲקוּ אֶל ה'** בַּצַּר לָהֶם מִמְּצוּקוֹתֵיהֶם יַצִּילֵם: (ז) **וַיַּדְרִיכֵם בְּדֶרֶךְ יְשָׁרָה** לָלֶכֶת אֶל עִיר מוֹשָׁב: (ח) **יוֹדוּ לַה' חַסְדּוֹ וְנִפְלְאוֹתָיו** לִבְנֵי אָדָם: (ט) **כִּי הִשְׂבִּיעַ** נֶפֶשׁ שֹׁקֵקָה וְנֶפֶשׁ רְעֵבָה מִלֵּא טוֹב:

 (י) **יֹשְׁבֵי חֹשֶׁךְ וְצַלְמָוֶת אֲסִירֵי עֳנִי וּבַרְזֶל:** (יא) כִּי הִמְרוּ אִמְרֵי אֵל וַעֲצַת עֶלְיוֹן נָאָצוּ: (יב) וַיַּכְנַע בֶּעָמָל לִבָּם כָּשְׁלוּ וְאֵין עֹזֵר: (יג) **וַיִּזְעֲקוּ אֶל ה' בַּצַּר לָהֶם** מִמְּצֻקוֹתֵיהֶם יוֹשִׁיעֵם: (יד) **יוֹצִיאֵם מֵחֹשֶׁךְ וְצַלְמָוֶת** וּמוֹסְרוֹתֵיהֶם יְנַתֵּק: (טו) י**וֹדוּ לַה' חַסְדּוֹ וְנִפְלְאוֹתָיו** לִבְנֵי אָדָם: (טז) **כִּי שִׁבַּר** דַּלְתוֹת נְחֹשֶׁת וּבְרִיחֵי בַרְזֶל גִּדֵּעַ:

 (יז) **אֱוִלִים מִדֶּרֶךְ פִּשְׁעָם** וּמֵעֲוֹנֹתֵיהֶם יִתְעַנּוּ: (יח) כָּל אֹכֶל תְּתַעֵב נַפְשָׁם וַיַּגִּיעוּ עַד שַׁעֲרֵי מָוֶת: (יט) ו**ַיִּזְעֲקוּ אֶל ה' בַּצַּר לָהֶם** מִמְּצֻקוֹתֵיהֶם יוֹשִׁיעֵם: (כ) **יִשְׁלַח דְּבָרוֹ וְיִרְפָּאֵם** וִימַלֵּט מִשְּׁחִיתוֹתָם: (כא) **יוֹדוּ לַה' חַסְדּוֹ וְנִפְלְאוֹתָיו** לִבְנֵי אָדָם: (כב) **וְיִזְבְּחוּ זִבְחֵי** תוֹדָה וִיסַפְּרוּ מַעֲשָׂיו בְּרִנָּה:

 (כג) **יוֹרְדֵי הַיָּם בָּאֳנִיּוֹת** עֹשֵׂי מְלָאכָה בְּמַיִם רַבִּים: (כד) הֵמָּה רָאוּ מַעֲשֵׂי ה' וְנִפְלְאוֹתָיו בִּמְצוּלָה: (כה) וַיֹּאמֶר וַיַּעֲמֵד רוּחַ סְעָרָה וַתְּרוֹמֵם גַּלָּיו: (כו) יַעֲלוּ שָׁמַיִם יֵרְדוּ תְהוֹמוֹת נַפְשָׁם בְּרָעָה תִתְמוֹגָג: (כז) יָחוֹגּוּ וְיָנוּעוּ כַּשִּׁכּוֹר וְכָל חָכְמָתָם תִּתְבַּלָּע: (כח) **וַיִּצְעֲקוּ אֶל ה' בַּצַּר לָהֶם** וּמִמְּצוּקֹתֵיהֶם יוֹצִיאֵם: (כט) **יָקֵם סְעָרָה לִדְמָמָה וַיֶּחֱשׁוּ גַּלֵּיהֶם:** (ל) וַיִּשְׂמְחוּ כִי יִשְׁתֹּקוּ וַיַּנְחֵם אֶל מְחוֹז חֶפְצָם: (לא) **יוֹדוּ לַה' חַסְדּוֹ וְנִפְלְאוֹתָיו ל**ִבְנֵי אָדָם: (לב) **וִירֹמְמוּהוּ** בִּקְהַל עָם וּבְמוֹשַׁב זְקֵנִים יְהַלְלוּהוּ:

**הגאולה מצרות הארץ והעם**

 **(פורענות)** (לג) יָשֵׂם נְהָרוֹת לְמִדְבָּר וּמֹצָאֵי מַיִם לְצִמָּאוֹן: (לד) אֶרֶץ פְּרִי לִמְלֵחָה מֵרָעַת יֹשְׁבֵי בָהּ:

**(גאולה)**  (לה) יָשֵׂם מִדְבָּר לַאֲגַם מַיִם וְאֶרֶץ צִיָּה לְמֹצָאֵי מָיִם: (לו) וַיּוֹשֶׁב שָׁם רְעֵבִים וַיְכוֹנְנוּ עִיר מוֹשָׁב: (לז) וַיִּזְרְעוּ שָׂדוֹת וַיִּטְּעוּ כְרָמִים וַיַּעֲשׂוּ פְּרִי תְבוּאָה: (לח) וַיְבָרֲכֵם וַיִּרְבּוּ מְאֹד וּבְהֶמְתָּם לֹא יַמְעִיט:

(לט) וַיִּמְעֲטוּ וַיָּשֹׁחוּ מֵעֹצֶר רָעָה וְיָגוֹן: (מ) שֹׁפֵךְ בּוּז עַל נְדִיבִים וַיַּתְעֵם בְּתֹהוּ לֹא דָרֶךְ: (מא) וַיְשַׂגֵּב אֶבְיוֹן מֵעוֹנִי וַיָּשֶׂם כַּצֹּאן מִשְׁפָּחוֹת:

**חתימה**

 (מב) **יִרְאוּ יְשָׁרִים וְיִשְׂמָחוּ** ו**ְכָל עַוְלָה** קָפְצָה פִּיהָ:

(מג) מִי חָכָם וְיִשְׁמָר אֵלֶּה **וְיִתְבּוֹנְנוּ חַסְדֵי ה'**:

מאיר אביטן

* **המזמור הוא פרטי? כללי? באיזו גאולה מדובר ?**

**צרה -**  **צעקה** – **והושעתם ע"י ה'- הודאה לה'**

**1.מסכת ברכות נד ע"ב:**

אמר רב יהודה אמר רב: ארבעה צריכין להודות:

**יורדי הים,** הולכי מדברות, ומי שהיה חולה ונתרפא ומי שהיה חבוש בבית האסורים ויצא. (יורדי הים מנלן (- מניין)? דכתיב 'יורדי הים באניות...' ואומר: 'יודו לה' חסדו ונפלאותיו לבני אדם'.

**הולכי מדברות** מנלן? דכתיב 'תעו במדבר בישימון דרך...' 'יודו לה' חסדו ונפלאותיו לבני אדם'.

**מי שחלה ונתרפא** דכתיב 'אוילים מדרך פשעם...' 'יודו לה' חסדו...'.

**מי שהיה חבוש** בבית האסורין מנלן? דכתיב 'יושבי חושך וצלמות...' ואומר: 'יודו לה' חסדו...'.

מאי מברך? אמר רב יהודה: ברוך גומל חסדים טובים.

אביי אמר: וצריך לאודויי (- להודות) קמי (- לפני) עשרה, דכתיב 'וירוממוהו בקהל עם' וגו'.

**2.ישועה פרטית ראב"ע:** פותח את פירושו למזמורנו

 אמרו חכמינו: 'ארבעה צריכין להודות' והם הנזכרים במזמור. ומלת 'הודו לה'' - יאמרו אותו אלה הגאולים.

**3.ישועה כללית - הקדמת הרד"ק לפירושו למזמור:**

המזמור הזה הוא על ארבעה שיצאו מצרה לרווחה וצריכים להודות לה', כי הוא המוציאם מצרה לרווחה, ואינו בדרך מקרה כאשר יחשבו התועים, אלא צריכים שיודו, כי בעונש עוונם היו בצרה, ובחסד א-לוהים נצלו מן הצרה בצעקם לו. וכן למדו רבותינו ז"ל מזה המזמור... וזכר גם כן בזה המזמור **מי שהם בטוב במקומם, יביאם הא-ל לחסרון הטוב; ומי שהם ברע במקומם, ישגבם ויושיעם מרעתם ויתן להם טובה גדולה. כל זה להודות כי הכל הוא מיד הא-ל, הרע והטוב.**

**4.באיזו גאולה מדובר?**

**א: המהרש"א :** מייחס את הפסוקים לגאולת מצרים, "תעו במדבר" - הם ארבעים שנות המדבר, "וידריכם בדרך ישרה" - לארץ ישראל, "כי השביע נפש שוקקה" - השתוקקו לארץ ישראל והגיעו אליה...

**ב: דעות אחרות גאולת בבל**

**ג: המאירי** פותח את פירושו במבוא : נראה לי שזה המזמור **נאמר בנבואה על הגאולה מזה הגלות הארוך,** שאנחנו בו בצרות גדולות. והזכיר בו ארבעה מיני צרות: **הראשונה** - הליכה בשבי בארץ מרחקים (ע"פ ישעיהו ל"ג, יז), תמיד, דרך מדבר וארץ חריבה, וסובלים צער רעב וצמא; **והשנייה** - היות נלכד בשחיתות (ע"פ איכה ד', כ) מאסר; **והשלישית** - היות מדוכא בחליים; **והרביעית** - ההליכה בשבי גם כן בארץ מרחק, דרך ים, וסובלים צער הים והמון גליו; ורוב הצרות נכללות באלו. והכוונה, שהם מעונים בכל מיני הצרות, וכשיגאלם האל, יינצלו מכל זה ויודו לה' ויפרסמו "נפלאותיו לבני אדם", **וישובו לארצם החריבה ויכוננו בה ערי מושב, ויצליחו בה בכל מיני הצלחות, ומלאה הארץ דעה** (ע"פ ישעיהו י"א, ט) **כאשר ישלימו עצמם בכל מיני שלמות,** כאמרו בסיום דבריו "וכל עולה קפצה פיה" (להלן, מב) - שרומז על שלימות המדות; וכן "ויתבוננו חסדי ה'" (להלן, מג) - שרומז על שלימות המעלות.